ข้อบังคับของประธานศาลฎีกา

ว่าด้วยหลักเกณฑ์และวิธีการเกี่ยวกับการออกคำสั่งหรือหมายอาญา (ฉบับที่ ๒)

พ.ศ. ๒๕๕๘

โดยที่เห็นเป็นการสมควรแก้ไขเพิ่มเติมข้อบังคับของประธานศาลฎีกา ว่าด้วยหลักเกณฑ์และวิธีการเกี่ยวกับการออกคำสั่งหรือหมายอาญา พ.ศ. ๒๕๔๘

อาศัยอำนาจตามความในมาตรา ๕ วรรคสอง แห่งพระราชบัญญัติให้ใช้ประมวลกฎหมายวิธีพิจารณาความอาญา พุทธศักราช ๒๔๗๗ ซึ่งแก้ไขเพิ่มเติมโดยพระราชบัญญัติให้ใช้ประมวลกฎหมายวิธีพิจารณาความอาญา (ฉบับที่ ๒) พ.ศ. ๒๕๔๘ ประกอบมาตรา ๕๘ แห่งประมวลกฎหมายวิธีพิจารณาความอาญา ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลกฎหมายวิธีพิจารณาความอาญา (ฉบับที่ ๒๒) พ.ศ. ๒๕๔๗ ประธานศาลฎีกาออกข้อบังคับไว้ ดังต่อไปนี้

ข้อ ๑  ข้อบังคับนี้เรียกว่า “ข้อบังคับของประธานศาลฎีกา ว่าด้วยหลักเกณฑ์และวิธีการเกี่ยวกับการออกคำสั่งหรือหมายอาญา (ฉบับที่ ๒) พ.ศ. ๒๕๕๘”

ข้อ ๒[[๑]](http://www.krisdika.go.th/librarian/getfile?sysid=725663&ext=htm" \l "_ftn1" \o ")  ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้เพิ่มความต่อไปนี้เป็นวรรคสี่ของข้อ ๘ แห่งข้อบังคับของประธานศาลฎีกา ว่าด้วยหลักเกณฑ์และวิธีการเกี่ยวกับการออกคำสั่งหรือหมายอาญา พ.ศ. ๒๕๔๘

“ในจังหวัดอื่นนอกจากกรุงเทพมหานคร ถ้าได้เปิดทำการศาลแขวงในท้องที่อำเภอใดซึ่งมิใช่อำเภออันเป็นที่ตั้งของศาลจังหวัด ให้ศาลแขวงนั้นมีอำนาจออกหมายจับและหมายค้นทุกประเภทคดีที่มีการสอบสวน หรือที่จะต้องทำการจับหรือค้นในเขตท้องที่ของศาลแขวงนั้น”

ประกาศ ณ วันที่ ๒๐ มีนาคม พ.ศ. ๒๕๕๘

ดิเรก  อิงคนินันท์

ประธานศาลฎีกา

ปริยานุช/ผู้จัดทำ

๑ เมษายน ๒๕๕๘

วิศนี/ผู้ตรวจ

๙ เมษายน ๒๕๕๘

[[๑]](http://www.krisdika.go.th/librarian/getfile?sysid=725663&ext=htm" \l "_ftnref1" \o ") ราชกิจจานุเบกษา เล่ม ๑๓๒/ตอนที่ ๒๓ ก/หน้า ๑๒/๓๐ มีนาคม ๒๕๕๘

ข้อบังคับของประธานศาลฎีกา

ว่าด้วยการสอบถามผู้ต้องหาหรือทำการไต่สวนพยานหลักฐานในการออกหมายขังผู้ต้องหา

ในลักษณะการประชุมทางจอภาพ

พ.ศ. ๒๕๕๖

โดยที่เป็นการสมควรกำหนดหลักเกณฑ์และวิธีการว่าด้วยการสอบถามผู้ต้องหาหรือทำการไต่สวนพยานหลักฐานในการออกหมายขังผู้ต้องหาในลักษณะการประชุมทางจอภาพ ให้เป็นไปอย่างเหมาะสมเพื่อคุ้มครองความปลอดภัยในการควบคุมผู้ต้องหา อันจะเป็นหลักประกันในการมีตัวผู้ต้องหาเพื่อทำการสอบสวนหรือฟ้องคดี ตลอดจนเป็นหลักประกันการคุ้มครองสิทธิของผู้ต้องหา

อาศัยอำนาจตามความในมาตรา ๘๗/๑ วรรคหนึ่ง แห่งประมวลกฎหมายวิธีพิจารณาความอาญา ประธานศาลฎีกาโดยความเห็นชอบจากที่ประชุมใหญ่ของศาลฎีกา จึงออกข้อบังคับไว้ดังต่อไปนี้

ข้อ ๑  ข้อบังคับนี้เรียกว่า “ข้อบังคับของประธานศาลฎีกา ว่าด้วยการสอบถามผู้ต้องหาหรือทำการไต่สวนพยานหลักฐานในการออกหมายขังผู้ต้องหาในลักษณะการประชุมทางจอภาพ พ.ศ. ๒๕๕๖”

ข้อ ๒[[๑]](http://www.krisdika.go.th/librarian/getfile?sysid=693744&ext=htm#_ftn1)  ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  การร้องขอให้ศาลสอบถามผู้ต้องหาหรือทำการไต่สวนพยานหลักฐานในการออกหมายขังผู้ต้องหาในลักษณะการประชุมทางจอภาพ จะกระทำได้ต่อเมื่อเป็นการยื่นคำร้องขอหมายขังผู้ต้องหาตั้งแต่ครั้งที่สองเป็นต้นไป เว้นแต่โดยลักษณะของความผิด ฐานะของผู้ต้องหา จำนวนผู้ต้องหา ความรู้สึกของประชาชนส่วนมากแห่งท้องถิ่นนั้น หรือเหตุผลอย่างอื่น อาจทำให้มีการขัดขวางต่อการสอบถามผู้ต้องหา หรือน่ากลัวว่าจะเกิดความไม่สงบหรือเหตุร้ายอย่างอื่นขึ้น และผู้ต้องหามิได้คัดค้านศาลจะมีคำสั่งให้สอบถามผู้ต้องหาในลักษณะการประชุมทางจอภาพ ในการยื่นคำร้องขอหมายขังผู้ต้องหาครั้งแรกก็ได้

ข้อ ๔  ในการร้องขอให้ศาลสอบถามผู้ต้องหาหรือทำการไต่สวนพยานหลักฐานในลักษณะการประชุมทางจอภาพ ให้พนักงานสอบสวนหรือพนักงานอัยการแสดงความประสงค์ล่วงหน้ารวมมาในคำร้อง ขอหมายขังผู้ต้องหาครั้งแรก หรือครั้งอื่นในกรณีที่ไม่ได้แสดงความประสงค์รวมมาในคำร้องขอหมายขังครั้งแรก โดยระบุสถานที่มาในคำร้องด้วย

เมื่อได้รับคำร้องตามวรรคหนึ่งแล้ว ให้ศาลสอบถามผู้ต้องหาว่าจะคัดค้านหรือไม่ หากผู้ต้องหาไม่คัดค้าน และศาลเห็นสมควร ศาลจะอนุญาตตามคำร้องนั้นก็ได้

ข้อ ๕  วิธีการสอบถามหรือไต่สวนคำร้องขอออกหมายขังผู้ต้องหาในลักษณะการประชุมทางจอภาพ ให้ศาลมอบหมายให้เจ้าพนักงานศาลหรือบุคคลภายนอกที่ศาลขึ้นทะเบียนไว้หรือบุคคลที่ผู้ต้องหาร้องขอไปเป็นสักขีพยาน ณ สถานที่ตามข้อ ๔ เว้นแต่มีเหตุขัดข้องที่เจ้าพนักงานศาลบุคคลภายนอกหรือบุคคลที่ผู้ต้องหาร้องขอ ไม่อาจไปเป็นสักขีพยาน ณ สถานที่ดังกล่าว ศาลจะมอบหมายให้บุคคลอื่นเป็นสักขีพยานแทนก็ได้

ข้อ ๖  ก่อนเริ่มสอบถามผู้ต้องหาหรือทำการไต่สวนพยานหลักฐาน ให้ศาลสอบถามสักขีพยานถึงความพร้อมในการดำเนินการประชุมทางจอภาพ หากผู้เป็นสักขีพยานเห็นว่าการสอบถามผู้ต้องหาหรือทำการไต่สวนพยานหลักฐานในลักษณะการประชุมทางจอภาพมีเหตุที่อาจกระทบต่อสิทธิของผู้ต้องหา ก็ให้รายงานเหตุนั้นต่อศาลโดยพลันเพื่อให้ศาลใช้ประกอบดุลพินิจว่าสมควรที่จะสอบถามผู้ต้องหาหรือทำการไต่สวนพยานหลักฐานในลักษณะการประชุมทางจอภาพต่อไปหรือไม่ และผู้เป็นสักขีพยานต้องอยู่ในระหว่างการสอบถามผู้ต้องหาหรือทำการไต่สวนพยานหลักฐานนั้น

ข้อ ๗  วิธีการสอบถามและไต่สวนให้เป็นไปตามกฎหมายวิธีพิจารณาความอาญา เมื่อศาลสอบถามผู้ต้องหาหรือทำการไต่สวนพยานหลักฐานเสร็จแล้ว ให้พนักงานสอบสวน พนักงานอัยการ ทนายความหรือพยานที่อยู่ในห้องพิจารณาลงลายมือชื่อในคำร้องหรือรายงานกระบวนพิจารณา และให้ศาลจดบันทึกให้ปรากฏด้วยว่าได้สอบถามผู้ต้องหาหรือทำการไต่สวนพยานหลักฐานผ่านระบบการประชุมทางจอภาพ ณ สถานที่ตามข้อ ๔ โดยมีสักขีพยานอยู่ด้วยในขณะนั้น

ข้อ ๘  ให้ศาลมีอำนาจกำหนดระเบียบและวิธีปฏิบัติของศาลนั้นได้เท่าที่ไม่ขัดหรือแย้งกับข้อบังคับนี้

ข้อ ๙  ในกรณีมีความจำเป็นต้องมีวิธีการอย่างหนึ่งอย่างใดในทางธุรการเพื่อให้การปฏิบัติตามข้อบังคับนี้เป็นไปด้วยความเรียบร้อย ให้เลขาธิการสำนักงานศาลยุติธรรมเป็นผู้กำหนดวิธีการนั้น

ประกาศ ณ วันที่ ๑๙ กันยายน พ.ศ. ๒๕๕๖

ไพโรจน์  วายุภาพ

ประธานศาลฎีกา

ปริยานุช/ผู้จัดทำ

๓๐ กันยายน ๒๕๕๖

ณัฐพร/ผู้ตรวจ

๓๐ กันยายน ๒๕๕๖

[[๑]](http://www.krisdika.go.th/librarian/getfile?sysid=693744&ext=htm#_ftnref1) ราชกิจจานุเบกษา เล่ม ๑๓๐/ตอนที่ ๘๕ ก/หน้า ๒๔/๒๗ กันยายน ๒๕๕๖